Det er med at være forsigtig, hvis man skal ud i morgentrafikken fredag. Fugtigheden i luften er kondenseret til små dråber, og det betyder, at nordjyderne er stået op til en tæt tåge med en sigtbarhed på under 100 meter. Selvom morgenstunden med gråt og tåget vejr umiddelbart ikke syner af sol og sensommer, så er der blå himmel og solskin på den anden side af tågen. Endnu en sommerdag i vente Solen har nemlig stadig en del magt i september, og derfor vil den i løbet af formiddagen fordampe den tætte tåge. I takt med at tågen forsvinder, vil temperaturerne hurtigt stige. Hen mod eftermiddagen vil solens stråler banke temperaturen op på omkring 24-25 grader. Der er dermed mulighed for, at vi endnu en gang får en meteorologisk sommerdag i det nordjyske. Det lune sommervejr vil holde langt hen af dagen. I aftentimerne kan der dog komme byger fra sydvest, som lokalt kan være kraftige. Der vil være svag eller let vind fra sydøstlig retning.

Opsummering:
Trods en tåget og grå morgen er der udsigt til solskin og lunt sommervejr.